धनंजय डी सिल्वा शतक के करीब; शाहीन शाह अफरीदी के 100 विकेट पूरे
पाकिस्तान क्रिकेट टीम श्रीलंका के दौरे पर है। गल्ल में दोनों टीमों के बीच पहला टेस्ट खेला जा रहा है। पहले दिन श्रीलंका ने टॉस जीत कर बल्लेबाजी चुनी। पहले दिन के स्टंप्स तक श्रीलंका ने 6 विकेट खो कर 242 रन बना लिए है।Pakistan Vs Sri Lanka (PAK Vs SL) 1st Test Day 1 Latest Updates;
श्रीलंका ने पाकिस्तान के खिलाफ पहले टेस्ट मैच के पहले दिन स्टंप्स तक 6 विकेट खोकर 242 रन बना लिए हैं। ऑलराउंडर धनंजय डी सिल्वा 94 रन बनाकर नाबाद हैं। एंजेलो मैथ्यूज ने 64 रन की पारी खेली। पाकिस्तान की ओर से तेज गेंदबाज शाहीन शाह अफरीदी ने सबसे ज्यादा 3 विकेट लिए हैं।
श्रीलंका ने टॉस जीतकर बैटिंग चुनी
श्रीलंका ने टॉस जीत कर पहले बल्लेबाजी करने का फैसला किया। टीम के दोनों ओपनर कम स्कोर पर पवेलियन लौटे। निशान मधुशंका 4 और कप्तान दिमुथ करुणारत्ने 29 रन बनाकर आउट हुए। कुशल मेंडिस भी 12 रन ही बना सके। इन तीनों को शाहीन ने आउट किया। दिनेश चांदीमल 1 रन बनाकर नसीम शाह की गेंद पर आउट हुए। श्रीलंका का स्कोर 4 विकेट पर 54 रन था और टीम गहरे संकट में नजर आ रही थी।
इसके बाद मैथ्यूज और धनंजय ने पांचवें विकेट की साझेदारी में 131 रन जोड़े। मैथ्यूज ने 64 रन की पारी खेली। उनका विकेट लेग स्पिनर अबरार अहमद ने लिया। ऑलराउंडर धनंजय डी सिल्वा 94 रन बना कर नाबाद है और शतक के करीब पहुंच चुके है। सदीरा समरविक्रमा 36 रन बना कर आगा सलमान का शिकार हुए। उनका विकेट गिरते ही स्टंप्स की घोषणा कर दी गई।
शाहीन के 100 टेस्ट विकेट पूरे
श्रीलंका की पारी में पहला विकेट लेते ही शाहीन शाह अफरीदी ने टेस्ट क्रिकेट में 100 विकेट का माइलस्टोन छू लिया। इसके बाद उन्होंने दो विकेट और लिए। शाहीन टेस्ट क्रिकेट में 100 विकेट लेने वाले पाकिस्तान के 19वें गेंदबाज बने हैं।
बारिश ने डाला खलल 
मैच के आखिरी सेशन में बारिश ने खलल डाल दिया। 58.2 ओवर के बाद बारिश आ गई। इस कारण दिन का खेल रुक गया। बारिश थमने के बाद 7 ओवर का खेल हुआ और स्टंप्स हो गया।
दोनों टीमों की प्लेइंग इलेवन 
पाकिस्तान प्लेइंग इलेवन: अब्दुल्ला शफीक, इमाम-उल-हक, शान मसूद, बाबर आजम (कप्तान), सऊद शकील, सरफराज अहमद, आगा सलमान, नोमान अली, अबरार अहमद, शाहीन शाह अफरीदी और नसीम शाह।
श्रीलंका प्लेइंग इलेवन: निशान मदुशंका, दिमुथ करुणारत्ने (कप्तान), कुसल मेंडिस, एंजेलो मैथ्यूज, दिनेश चांडीमल, धनंजय डी सिल्वा, सदीरा समरविक्रमा (विकेटकीपर), रमेश मेंडिस, प्रभात जयसूर्या, विश्व फर्नांडो और कसुन राजिथा।